P. Hrušovský, podpredseda NR SR: (2001-09-18):
V. Oberhauser, poslanec: Vážený pán podpredseda, vážení páni ministri, vážené panie poslankyne, páni poslanci, vláda Slovenskej republiky predložila Národnej rade súbor zákonov k transformácii verejnej správy a jedným z nich je aj vládny návrh zákona o prechode niektorých pôsobností z orgánov štátnej správy na obce a na samosprávne kraje. Slovenská národná strana venovala tejto problematike náležitú pozornosť a odborný klub verejnej správy, ktorý túto problematiku v Slovenskej národnej strane skúmal, veľmi zodpovedne analyzoval ako všetky materiály, ktoré vypracovala skupina okolo splnomocnenca pána Nižňanského, tak aj predložené návrhy zákonov. Za odborníkov, pracovníkov štátnej správy, ako aj samospráv v obciach a mestách, ktorí spolupracujú v rámci tohto klubu v Slovenskej národnej strane, som povinný prehlásiť, že predkladané návrhy dokazujú, že reforma nie je pripravená v takej kvalite, aby vytvorila pre občanov vyššiu kvalitu činnosti verejnej správy. Preto predkladám návrh, aby predložený návrh zákona o prechode niektorých pôsobností z orgánov štátnej správy na obce a samosprávne kraje (tlač 1162) bol vrátený vláde Slovenskej republiky na dopracovanie a predložený na opätovné prerokovanie, až keď budú v parlamente predložené ďalšie dokumenty, ktoré sú potrebné, aby sme celý návrh zákona posúdili v určitých súvislostiach a aby sme naozaj mohli jednoznačne povedať, čo to spraví, keď tieto veci sa zrealizujú. Myslíme si, že jednoznačne treba povedať, že nebola doposiaľ predložená do parlamentu koncepcia transformácie verejnej správy. Darmo argumentuje pán Nižňanský a vláda tým, že tento materiál bol spracovaný. Ovšem jeho predloženie bolo veľmi dávno, odvtedy sa zmenili mnohé okolnosti a súvislosti a jednoducho v parlamente nebol vytvorený priestor na diskusiu k tomuto materiálu. To je jeden z tých materiálov, ktorý naozaj absentuje, aby sme mohli zodpovedne k veci pristúpiť. Druhý taký materiál je stratégia prevodu kompetencií s previazanosťou na zabezpečenie finančného krytia výkonu prevedených kompetencií. Myslíme si, že stratégiu je potrebné predložiť jednoducho preto, lebo s kompetenciami, s prevodom a so všetkými súvislosťami súvisí aj nejaký časovo-vecný harmonogram, ktorý bolo treba povedať, riešenie finančných tokov, personálnych súvislostí. A tieto podľa nášho názoru jednoducho nie sú pripravené tak, aby nemohlo dôjsť ku katastrofickým otrasom, ktoré môžu spôsobiť nekoordinované kroky, ktoré pri takto pripravenej reforme hrozia. Tretí vážny dokument, ktorý by mal byť predložený v súvislosti s transformáciou verejnej správy, je kvantifikácia majetku, ktorý má byť delimitovaný do samospráv, s vyčíslením dlžôb, a to nielen neuhradených faktúr, ale aj s vnútorným zadlžením majetku. Slovenská národná strana viacnásobne žiadala, aby pri jednotlivých rokovaniach Národnej rady bola táto kvantifikácia predložená Národnej rade. Vládni poslanci však svojím hlasovaním systematicky odmietali uložiť túto úlohu vláde. Ide o mnohomiliardový majetok a samosprávy jednoducho majú dostať do správy majetok, ktorý pri uvalení mnohých povinností takpovediac budú musieť vidieť ako nejakú mačku vo vreci. Zoberme si len napr. situáciu, ktorá prebiehala v rámci privatizácie. Viete, že pri privatizácii bolo vytvorené ministerstvo pre správu a privatizáciu národného majetku, ktoré má obrovské oddelenie práve majetkové, ktoré skúma všetky tie jednotlivé privatizačné projekty, zisťuje, ako sú zapísané jednotlivé objekty v katastri nehnuteľností, akú majú hodnotu, proste so všetkými vecami, čo s tým súvisia, či sú nie zaťažené, aké majú bremená a aké je aj celkové ich finančné zaťaženie. Čiže toto na jednej strane pri ostatnom majetku prebiehalo. Pri tomto jednoducho nevidíme, že by bola nejaká stratégia alebo koncepcia vypracovaná aj s príslušnými inštitúciami, ktoré pripravia podklady na tento transfer, aby sa tieto veci naozaj zodpovedne zrealizovali. Na dôvažok, pri otázke prevodu majetku alebo delimitácii majetku zo štátu na samosprávy upozorňujeme na to, že napr. len v školstve sa hovorí o dlžobách v hodnote okolo 1 mld. korún, čo vlastne pozostáva viac-menej z neuhradených faktúr. Ovšem keď prejdete Slovenskom, trebárs ako som spomínal nedávno, v Detvianskej Hute je škola, ktorá má 1,5 mil. nutné potreby, aby mohla opraviť svoju budovu, aby do nej netieklo. Takýchto škôl po Slovensku je nekonečne veľa. To je vnútorná zadlženosť, ktorá jednoducho nebola vykvantifikovaná a ktorá prejde ako bremeno na školy. Sú rozvody trebárs vodovodné v obciach tridsaťročné. Obec ich dostane do svojho majetku, ale nebude to prínosom, to bude bremeno, lebo bude musieť opravovať tieto vodovodné rozvody. A takto by sa dalo hovoriť o ďalšom a ďalšom majetku, ktorý má prejsť do obcí, miest a samosprávnych krajov, ale nie je to vlastne majetok, ktorý by prinášal prospech, ale len starosti a bremeno do budúcich dní. Čiže z takéhoto hľadiska jednoducho nemôžeme pristúpiť na to, aby obciam a mestám, samosprávnym krajom sa presúvalo niečo, o čom vlastne nevedia, čo to obnáša. V tejto súvislosti treba tiež povedať o tom, že sme viacej razy v parlamente navrhovali, aby vláda predložila, ako bude postupovať vo zvyšovaní regulovaných cien. Viete veľmi dobre, že v týchto dňoch sa objavuje často na televíznej obrazovke, ktorú školu idú vypnúť od plynu, elektriky, kde nebudú dodávať teplo alebo vodu. Podobné je to s nemocničnými zariadeniami a zariadeniami sociálnej starostlivosti. No ako sa presunú tieto veci na obce a mestá, ako si budú obce robiť rozpočet pre budúce roky, keď vlastne nevedia, ako budú rásť regulované ceny energií. Hovorí sa, že v najbližších obdobiach budúceho roku sa má zdvojnásobiť cena plynu. No ak bude proti dnešným cenám cena plynu dvojnásobná, budú mať obce, ktoré majú, povedzme, zabezpečené kúrenie na plyn, dostatok finančných zdrojov, aby mohli tieto školy obslúžiť? Čiže to všetko vláda na jednej strane odmietala parlamentu poskytnúť, aby sme si urobili obraz, ako sa budú vyvíjať regulované ceny, na druhej strane chce presunúť majetok a kompetencie, zodpovednosť, starosť o všetky tieto zariadenia na primátorov, starostov a predsedov krajov a tí vôbec nevedia, čo teda ich v budúcom roku vlastne čaká. Čiže toto sú veci, ktoré jednoducho musíme povedať pri prerokovaní tohto materiálu, ak chceme komplexne posúdiť, čo bude znamenať presun kompetencií na obce a mestá. Mne pripadá celá táto transformácia, že tu vláda prišla, ako keby išla dať mačku vo vreci druhej strane. Tá druhá strana ale keď otvorí vrece, zistí, že tam má zdochnutého potkana. A to je ešte ten lepší prípad, lebo, rozumiete, keď tam bude mať niečo, s čím potom si nebude vedieť dať rady, tak o čom je táto transformácia. To vyzerá, ako vláda, ktorá si nevie dať rady s majetkom a s úlohami, ktoré má, ich chce presunúť na druhých, nech tí sa potom idú obesiť. Čiže takýto postup je naozaj nekorektný voči samosprávam obcí a miest. Ja viem, že niektorí starostovia, primátori si možno robia ilúzie, že keď prejde majetok, že to budú možno nejaké veci, ktoré budú mať hodnotu. Vieme, že možno počítajú s tým, že mnoho z toho majetku budú môcť nejakým spôsobom predať, a tak si pomôcť v rozpočte obcí a miest. Ale čo keď to tak nebude, čo keď ten majetok bude nemožný pre predaj? Viete, že po Slovensku je majetku na predaj nekonečne veľa, len kupcov niet. Čiže, nerobme si ilúzie, ani nech tí starostovia, primátori si nerobia nádeje, že pri prevode kompetencií majetku zo štátu dostanú sa k majetku, ktorý má skutočne obchodnú hodnotu, trhovú hodnotu hodnú predaja. To je ilúzia, z ktorej podľa mňa starostovia a primátori veľmi rýchlo vytriezvejú. V celej tej kompetencii s veľkými, by som povedal, obavami v Slovenskej národnej strane sa pozerá na tri oblasti, na prevod kompetencií v oblasti školstva, prevod kompetencií v oblasti sociálnych zariadení alebo sociálnej starostlivosti a prevod kompetencií v oblasti zdravotníctva. Tu všetky tieto prenosy sa budú týkať naozaj bytostne každého občana Slovenskej republiky. Ak ten prevod bude neúspešný, ak bude sprevádzaný nejakými katastrofickými vývojmi, každého občana Slovenskej republiky to tvrdo postihne. To už nie je hra o fazuľky, ako sa hovorí, to je vážna vec, ktorá bude sa veľmi dôsledne týkať každého občana. Mne sa páčila diskusia vo výbore pre životné prostredie, kde pani poslankyňa Sabolová s veľkou obavou konštatovala, že predstavte si, že vyrúbať strom prejde na starostu a ten svojvoľne vyrúbe niektorý strom. No ale ja mám väčšie obavy, keď prejdú ľudia na takých starostov a primátorov, ktorí si potom nebudú vedieť dať rady s tou starostlivosťou o toho človeka. A už to nebude strom, ktorý bude hynúť, ale bude to človek, ktorý bude hynúť, možnože ani nie z viny toho starostu, ale z viny nedobre pripravenej transformácie. Jednoducho nebude mať finančné zdroje, nebude mať možnosti, aby ten človek mal o seba postarané, tak ako je potrebné. A v takej súvislosti je to oveľa väčšia katastrofa ako výrub jedného stromu. Podobne s veľkými obavami pán poslanec Köteles hovoril o prechode niektorých divadiel, Romathanu a Jókaiho divadla, a vravel, či budú na to peniaze. Ale ja si myslím, že sú obavy oveľa väčšie z ďalších prechodov kompetencií, napr. najmä v oblasti školstva. Pozrime sa reálnymi očami, aká situácia v školstve je. Bol som na Okresom úrade v Nových Zámkoch a prednosta Okresného úradu konštatoval, že v prvých ročníkoch základných škôl je polovica detí proti deviatym ročníkom. To znamená, že demografický vývoj postupuje takým smerom, že dôjde k tvrdej redukcii školských zariadení. Bude sa treba s týmto procesom vysporiadať. Teraz sa ten proces má hodiť zo štátu na starostov a primátorov obcí a na krajské samosprávy. Ale sú ony pripravené vysporiadať sa s týmto procesom, ktorý vyplýva z demografického vývoja na Slovensku, z takejto tvrdej redukcie, ktorá vyplýva zo znižovania počtu žiakov základných a postupne aj stredných škôl? Ja mám veľké obavy a určite, samozrejme, aj vy, ktorí veľmi zodpovedne sa pozeráte na celú problematiku, či to naozaj dokážu, či budú mať na to prostredie, či budú mať na to aj odborné podmienky, aby tento proces zvládli. Druhá oblasť je otázka chátrania. Čo keď dneska v rámci mikroregiónov, alebo celých okresov si nevedia dať pracovníci v školstve rady s chátrajúcimi školami. Bude vedieť si s nimi poradiť po jednotlivých školách jednotlivý starosta? Ja si myslím, že keď sa atomizuje, rozdelí ten problém, že každý sa staraj o svoju školu, ono to na prvý pohľad vyzerá, že každý sa o ňu postará, ale keď nebude mať z čoho, asi ťažko. Čiže bude musieť ísť cestou, že asi sa bude hľadieť, ako tú školu zavrieť, lebo jednoducho bude žiakov málo, náklady obrovské na rekonštrukciu, opravu, údržbu, prevádzku školy. No tak čo bude môcť robiť? Darmo bude škola v sieti zaradená, keď on nebude mať na jej prevádzku a na jej vlastné fungovanie. No a potom je posledná oblasť, ktorá je pre nás tiež značným strašiakom, a to sú školy v obciach, kde vládnu samosprávy SMK. Keď dneska poslanci SMK v Komárne nechcú postaviť súsošie svätého Cyrila a Metoda, keď v Kráľovskom Chlmci sa hádajú, čia je škola, ktorá sa má dostavať, aké máme istoty, že sa budú starať o všetky školy v tých 400 obciach, kde vládne Strana maďarskej koalície v obecných a mestských zastupiteľstvách? Podľa nášho názoru ešte horšie ako voči Cyrilovi a Metodovi, ktorí sú európski patróni, lebo toto budú len malí školáčikovia zo Slovenska. Oni možno cez zákon o podpore Maďarov žijúcich v susedných krajinách si budú hľadať svoje riešenia v svojich školách s maďarským vyučovacím jazykom, ale slovenské školy budú popolušky na území Slovenskej republiky. V takomto prípade v žiadnom prípade nechceme proste pripustiť a urobíme všetko pre to, aby sa v budúcom období, keď teraz parlament schváli v kompetenciách školstvo, ich prechod do samosprávy, táto vec zmenila, aby školstvo zostalo v štátnej správe, v štátnych rukách, školstvo, ako to tu už bolo povedané, najmä s vyučovacím jazykom slovenským, štátnym jazykom. Preto Slovenská národná strana je rozhodne proti prevodu kompetencií vo vzťahu k štátnym školám a k školským zariadeniam v celom rozsahu. Predkladáme v tomto smere aj pozmeňujúci návrh, ktorý hovorí, že v § 2 žiadame, aby sa vypustilo písmeno g) a v § 3 tiež písmeno g), rovnako v celom rozsahu. To zdôvodnenie som v podstate povedal. Takisto si myslíme, že v § 4 došlo k opomenutiu, keď v odseku 2 za slovo „pôsobnosti“ je potrebné vložiť slová „obce alebo“, lebo je to tam len vo vzťahu k samosprávnym krajom. A tam tiež ten prevod kompetencií je dotknutý, ako to je v tom § 2 uvedené. Čiže, vážené pani poslankyne, páni poslanci, vážený pán minister, ešte na záver dovoľte povedať iba toľko, že Slovenská národná strana urobí všetko preto, aby kompetencie boli keď nie v tomto volebnom období, tak v nasledujúcom zmenené tak, aby naozaj slúžili ľuďom a nie boli proti nim, a preto urobíme všetko, čo bude potrebné. Ďakujem vám za pozornosť.